# PROTOKOLL

fra møte i Fylkesstyret Nord-Trøndelag

|  |  |  |
| --- | --- | --- |
| **Møtedato** | 08.04.2016 | Vår dato: 20.04.2016 |
| **Møtetid** | 11:00 | Utvalgssekretær Nord-Trøndelag Bondelag |
| **Møtested** | Telefonmøte | Telefon |

Sak 15/01004

**Som medlemmer møtte: Asbjørn Helland, Borgny Kjølstad Grande, Trond Hodne, Audhild Slapgård, Lorns Olav Aunsmo.**

**Forfall:** Line Klausen, Sunniva Sisselvold

**Som varamedlem møtte:** Svenn Ove Fosseng[[1]](#endnote-1)

**Til behandling:**

Saker til behandling

17/16 15/00847-16 Innspill til næringspolitisk program 2016-2020 fra Nord-Trøndelag

Vedtak

Nord-Trøndelag Bondelag støtter utkastet til næringspolitisk program, med visse merknader under Mål 3: Landbruk i hele landet. Administrasjonen utarbeider uttalelse med utgangspunkt i saksframlegg og styrets behandling.

Saksutredning

Nord-Trøndelag viser til høring av utkast til nytt Næringspolitisk program. Næringspolitisk program har vært tema på regionmøtene med lokallagene i januar 2016. Styret har behandlet saken i telefonmøte 08.04.16.

**Vurdering**

Nord-Trøndelag Bondelag mener det er gjort en god jobb med foreliggende utkast til nytt Næringsprogram. Programmet er gjenkjennbart ift innspillet til ny Jordbruksmelding. Så i all hovedsak støtter Nord-Trøndelag Bondelag det fremlagte utkastet.

Vi er enig i det som er formulert som Norges Bondelags hovedmål for norsk landbruk, og de 4 målsettingene. Målsettingene er etter vår vurdering dekkende. Nord-Trøndelag Bondelag støtter også omtalen under de enkelte målsettingene, bortsett fra noen forhold under ”Mål 3 Landbruk i hele landet”.

Det er et riktig og viktig fokus på;

* klima,
* FOU,
* kompetanse,
* eiendomspolitikk,
* jordvern,
* rovviltforvaltning,
* HMS og velferd,
* trygg mat og dyrevelferd,
* landbruk i hele landet
* lønnsomhet; pris og økte budsjettoverføringer for å nå politiske mål
* investeringsvirkemidler
* skatt og avgift
* økt produksjon på norske ressurser
* importvern og nasjonal styring,
* styrkede markedsordninger
* matmakt
* verdiskaping og næringsutvikling

Nord-Trøndelag Bondelag vil som nevnt knytte noen merknader til Mål 3 landbruk i hele landet. Dette kapitlet, delmål 2 berører blant annet økt matproduksjon på norske ressurser, et tema og mål som har vært vektlagt sterkt fra både fylkeslag og Norges Bondelag de siste årene. Dette er også i tråd med målsettingene i gjeldende landbruksmelding ”Velkommen til bords”. Dette er derfor et svært viktig område.

Nord-Trøndelag Bondelag er enig i at utviklingen med nedgangen i jordbruksareal, omlegging av kornareal til grasareal på Østlandet, samt at grasareal på Vestlandet og i Nord Norge går ut av drift, må motvirkes. Fylkeslaget er også enig i at kornproduksjonen må økes for å øke norskandelen matmel og forråvare i kraftfor, samt at gras- og beiteressursene må utnyttes bedre.

Vi tror også som det står i utkastet at for å få mer produksjon på norske ressurser, så må sentrale virkemidler endres, samtidig som andre virkemidler styrkes. Nord-Trøndelag Bondelag mener det er viktig å stimulere både arealbruk og produksjon. Kanaliseringspolitikken må styrkes.

Nord-Trøndelag Bondelag støtter omtalen i utkastets underkapittel ”Økt korndyrking” og ”Økt produksjon av storfekjøtt”. Kornproduksjon er viktig for evnen til økt selvforsyning, samtidig vil storfekjøttproduksjon være viktig for å opprettholde og øke arealbruken.

I underkapittel ”Helhetlig fôrpolitikk – bruke arealer over hele landet” ønsker imidlertid Nord-Trøndelag Bondelag justering av ordlyden. Vi støtter innledningen om at kornøkonomien må balanseres mot pris på kraftfôr, og at bruk av egenprodusert grovfôr må bli mer lønnsomt. Men i første strekpunkt står det at Norges Bondelag vil stimulere til økt grovfôrforbruk gjennom økt kraftforpris til drøvtyggere. Dette kompenseres gjennom økt arealtilskudd i distriktene. Vi reagerer på at økt kraftfôrpris her beskrives som et aktivt virkemiddel for å øke verdien av grovfôr. Vi er enige i at den relative lønnsomheten i å utnytte grovfôr må bedres ift kraftfôr. Men dette må skje igjennom å øke støtten til produksjon og utnyttelse av grovfôr, gjennom arealtilskudd, distriktstilskudd, husdyrtilskudd og beitetilskudd. Eventuell økt kraftfôrpris vil komme som en konsekvens av evt økt kornpris, men må ikke beskrives som et aktivt politisk virkemiddel. Nord-Trøndelag Bondelag mener det er helt grunnleggende at en ivaretar økonomien i både korn- og husdyrproduksjonene.

Ut over dette er Nord-Trøndelag Bondelag enig i at frakstøtte må sikre utjevning i kraftfôrpris i ulike deler av landet, og at marginale grovfôrområder hvor en opplever avgang av arealer, så må grovfôrproduksjonen i disse områdene stimuleres spesielt gjennommålrettet bruk av arealstøtte/distriktstilskudd.

Ut over dette har ikke Nord-Trøndelag Bondelag merknader til utkastet.

18/16 16/00315-2 Høring - FoU-strategi for Trøndelag 2016-2020

Vedtak

Nord-Trøndelag Bondelag vedtok felles innspill til FoU-strategi for Trøndelag 2016-2020 sammen med Sør-Trøndelag Bondelag.

Saksutredning

1. **Innledning**

Sør- og Nord-Trøndelag Bondelag viser til høring av FOU-strategi for Trøndelag 2016 – 2020. Fylkeskommunene i Trøndelag ber om innspill innen 6. april 2016. FOU-strategien rulleres hvert 4. år, og det er Trøndelagsrådet som har bedt om en revisjon strategien med bakgrunn i ønsket om å videreføre det gode arbeidet som er gjennomført i tråd med FOU-strategi 2012-2015.

Nord-Trøndelag Bondelag har bedt om utvidet høringsfrist, og har fått endelig frist søndag 10. april 2016. Fylkeslaget behandlet uttalelsen i telefonstyremøte fredag 8. april.

1. **Uttalelse**

Sør- og Nord-Trøndelag Bondelag mener FOU-strategi for Trøndelag er et viktig dokument for overordnet samordning av FOU-arbeidet i vår region. Koordinert forståelse og innsats mellom relevante aktører i forskning, utdanning, forvaltning og næring er svært viktig for å utløse forskning og utvikling både i regionalt, nasjonalt og internasjonalt perspektiv. Evaluering av forrige strategidokument viser at arbeidet gir gode resultater.

Bondelaget mener FOU-strategien er bra og at den synliggjør fornuftige satsingsområder. Vi støtter hovedmålet for FOU-satsinga i Trøndelag. Vi er også enige i de 5 hovedtemaene i strategien.

En generell kommentar er at vi stiller spørsmålstegn ved hvorvidt spesielle forhold omkring landbrukssektoren er godt nok reflektert i strategien. Vi har forståelse for at framstillingen er forsøkt å være næringsnøytral. Men Bondelaget mener for eksempel at en i SWOT-analysen burde synliggjort ressursgrunnlaget og betydningen av landbrukssektoren i vår region. Videre er det viktig at en i vedlegg 2 med oversikt over tiltak, handlingsprogram og ansvar tydeligere beskriver og ansvarliggjør forsknings- og innovasjonsapparatet som retter seg mot landbrukssektoren. Næringshagene er tillagt stor betydning som ansvarlige for gjennomføring. Landbruket består av mange små bedrifter, viktig at ikke alle midler knyttes til innovasjonsselskaper og næringshager da dette vil begrense mulighetene for enkelte bedrifter for eksempel i landruket til å ta del i midlene.

På landbrukssektoren mener vi det har blitt arbeidet meget godt og målrettet med FOU samt utdanning de siste årene. Dette har blant annet skjedd igjennom prosjektene Grønn Forskning (2008 – 2015) og Kompetanseløft Trøndersk Landbruk (2011 – 2016) og videreføres i den nye satsingen Landbruk 21 Trøndelag (2016 – 2019) . Grønn forskning har for eksempel bidratt både til mobilisering og kvalifisering, kunnskap om virkemidlene, samt koordinering og samspill mellom ulike aktører. Det jobbes konkret med kobling av aktørene, brukerstyrt forskning og formidling.

Sør- og Nord-Trøndelag Bondelag mener det er svært viktig å videreføre og videreutvikle dette arbeidet. Oppfølging av FOU-strategien i regionen må underbygge dette gode arbeidet framover.

Sør- og Nord-Trøndelag Bondelag ønsker å spille inn følgende momenter til høringen.

**Strategi 1 Mobilisering og kvalifisering.**

* Mobilisering er viktig. Som nevnt over har vi gode erfaringer med systematisk mobiliseringsarbeid i landbruket. Dette er et langsiktig arbeid som må gjøres kontinuerlig og det krever ressurser.
* Mellomromsarbeidet er avgjørende for å skape samhandling mellom bedrifter og forskere. Grønn forskning Midt Norge er et godt eksempel på vellykket brukerstyring og mellomromsarbeid.
* Bestillerkompetanse må det jobbes med over tid. Det er viktig å få til gode møteplasser slik at den forskningen som skapes er matnyttig og anvendbar for næringslivet, og at det settes fokus på å formidle forskningen tilbake til næringslivet slik at de kan ta den i bruk og skap innovasjoner.
* Landbruksklynge – Økt samarbeid og samhandling mellom næring, organisasjoner, utdanning og forskning.

**Strategi 2 Virkemidlene**

* Regionale forskningsfond er svært viktige for å utløse forskningsaktivitet i regionene, men også for å stimulere nødvendig arbeid for kvalifisering til større prosjekter, både nasjonalt og internasjonalt.
* Tilsvarende for å utløse forskningsmidler både på regionalt, nasjonalt og internasjonalt nivå.
* De regionale forskningsfondene er også viktige for å sikre forskningsinstitusjoner i hele landet.
* Viktig å tenke gjennom virkemiddelbruken og samordne dette så man motvirker en veldig sentralisering av kompetanse.
* Som nevnt over må virkemiddelapparatet innrettes slik at det er treffende for en næring med strukturer bestående av mange små enkeltbedrifter, som landbruket.

**Strategi 3 Test- og pilotarena for FOU**

* Gjennom initiativet Landbruk 21 Trøndelag ønsker en å jobbe i grensesnittet mellom forskning og innovasjon, og gjennom dette bidra til at Trøndelag blir et laboratorie. Dette vil kunne legge grunnlaget for økt praksisnær FOU i vår region.

**Strategi 4 Studentene som ressurs**

* Denne strategien bør utvikles langt bedre.

**Strategi 5 Koordinering og sampill**

* Økt samhandling på tvers av FOU-miljøene hilser vi velkommen. Det er ofte i grensesnittet mellom ulike miljø en kan få til innovasjon og utvikling. I tillegg er kompleksiteten i en del problemstillinger så bred, eks klima og bioøkonomi at det krever samhandling mellom flere aktører, gjerne utradisjonelle koblinger.
* Bondelagene mener det vil være en god tanke å samordne regionens strategiske partnerskap for FOU. Dette vil være viktig for økt forståelse mellom aktørene og mellom sektorer.
* Vi er imidlertid opptatt av at et slikt arbeid ikke må bli for overordnet. Det er også viktig å ivareta de ulike sektorenes behov i denne sammenhengen.

1. [↑](#endnote-ref-1)